КIэрэф Хьэсэнбий и япэ щхьэдэхыпIэ
Къэбэрдей-Балъкъэрым и мызакъуэу, ди къуэш республикэхэми зи цIэр фIыкIэ щыIуа журналист КIэрэф Хьэсэнбий къызэралъхурэ нобэ илъэс 60 ирокъу.
КIэрэф Хьэсэнбий Зэманыр узыпэмылъэщщ. Сыт щыгъуи жы-джэру, «Адыгэ псалъэ» газетыр зыгъэбжьыфIэу, и лэжьэгъухэр игъэлъэпIэн фIэфIу, цIыху гумызагъэу къытхэта КIэрэф Хьэсэнбий псэужамэ, нобэ Iэтауэ ягъэлъэпIэнут. КъалэмкIэ уи лэжьэгъум блэкIа зэманым иту и гугъу пщIыныр тыншкъым. Апхуэдэу щытми, зэрыжаIэщи, цIыхур псэущ ящымыгъупщэу ягу илъыху.
Зэ мыхъуми КIэрэф Хьэсэнбий IущIам, абы дэлэжьахэм ар ящыгъупщэнукъым. Езым и жыIэгъуэхэм ящыщ зы къэдгъэсэбэпынщи, КIэрэфыр лIыгъэр цIыхугъэкIэ зезыхьэу къе-кIуэкIахэм ящыщщ. Хьэсэнбий нэхъыбэу тетхы-хьырт къуажэ гъащIэм, мэкъумэш щIэным, Iэщ гъэхъуным ехьэлIа Iуэхугъуэхэр гъэщIэгъуэну газетеджэхэм я пащхьэ ирилъхьэрт. Абыхэм ящыщ «Уней лъапсэ» напэкуэцIымкIэ чэнджэщэгъу хъарзынэ яхуэхъурт цыхухэм я уней хадэр тэмэму, щIэращIэу, фейдэ къыпахыу зэрахьэнымкIэ.
КIэрэф Хьэсэнбий дихьэхырт жыIэгъуэ кIэщIхэр тхыным. Къалэмыр и Iэпэгъуми, абы и гум сыт щыгъуи щыIурт макъамэр. Махуэшхуэ, къызэрыгуэкI зэIущIэ гуапэ ирехъуи, лэжьакIуэ гупыр дызэхуэсамэ, Хьэсэнбий и уэрэдхэмкIэ ар игъэбжьыфIэрт. ЗыпищI щымыIэу сыт щыгъуи игъэзащIэ уэрэдхэм я зы сатыр нэхъ мыхъуми, ноби ягу къагъэкIыж абы и ныбжьэгъухэм, къыдэлэжьахэм: «Адыгэш къабзэу сэ си шагъдий…», «Нэ фIыцIитI»…
Ар гукъыдэжыр къэзыIэт хъыбархэмкIэ къыбдэгуашэ, гушыIэ гъэщIэгъуэнхэм ущIэзыгъэдэIу цIыхут. И гур къабзэу, и псэр зэIухауэ, хьэлэлрэ гу щабэу къытхэта ди лэжьэгъур гъащIэ мащIэт. ЗэрыжиIэу щытащи, гугъэ нэпцIым лъапцIэу укърешэкI. ГъащIэм фIыкIэ щыгугъами, къыхуиухар арати, и къаруилъыгъуэу, гъащIэ гъуэгуанэм и япэ щхьэдэхыпIэ илъэс щэ ныкъуэм ебэкъуа иужькIэ куэд къимыгъащIэжу дунейм ехыжащ КIэрэф Хьэсэнбий.
ДЫГУЛЫБГЪУ Жантинэ.
